Document ID: /roh_data/filtered/Bilingualer_Corpus4.jsonl.gz/214

Il chantun fa in atlas davart il provediment d'aua

Il chantun vul far in atlas davart il provediment d'aua dal Grischun. Quest inventari duai dar infurmaziuns davart ils implants da provediment d'aua, las funtaunas e davart l'existenza d'aua sutterrana.

Sa basond sin la lescha davart la protecziun da las auas fan ils chantuns in inventari davart ils implants da provediment d'aua, las funtaunas e davart l'existenza d'aua sutterrana. Per quest intent obtegnan els il sustegn da la confederaziun. En quest senn ha l'uffizi per la protecziun da l'ambient laschà elavurar in project da pilot per indesch vischnancas da la Foppa. L'uffizi federal d'ambient, guaud e cuntrada (UFAGC) sto sa participar als custs da quest project cun 40 pertschient. Las datas vegnan menziunadas en il sistem d'infurmaziun geografica (SIG). A basa da quest project da pilot èsi da far quint cun custs da var in milliun francs per in atlas da l'entir territori chantunal. Igl è previs da realisar quest inventari per l'entira surfatscha aifer trais fin quatter onns (1999 - 2002). La confederaziun vegn puspè a sustegnair quest project ed a sa participar cun 40 pertschient als custs. L'ordinaziun federala davart la garanzia dal provediment cun aua da baiver en situaziuns d'urgenza circumscriva las incumbenzas dals chantuns ch'èn necessarias per garantir il provediment cun aua da baiver en situaziuns d'urgenza. Da questas incumbensas fan part, ultra da l'elavuraziun da l'inventari, er differentas lavurs da logistica. L'uffizi per la protecziun da l'ambient vegn ad elavurar in concept ed ad infurmar las vischnancas davart l'execuziun da quel.

Taxas unifitgadas en il stadi civil da la Svizra

Envers la confederaziun prenda la regenza posiziun davart il sboz preliminar pertutgant las taxas en il stadi civil (OTStC). I vegn bain beneventà che questas taxas duain vegnir unifitgadas per l'entira Svizra, ma la gronda marscha per las taxas sco er la pussaivladad da pudair reducir u desister da las taxas na vegnan betg chapidas. Quai pudess chaschunar p.ex. ch'il matrimoni è en tscherts chantuns gratuit, pudess dentant esser collià cun gronds custs en auters chantuns. Il sboz preliminar cuntegna in augment considerabel dals custs envers il dretg actual da la gronda part dals chantuns. Quai vegn bain beneventà da princip, tuttina èsi da far mintgatant la dumonda da la proporziunalitad. Tut en tut pari a la regenza ch'il sboz preliminar na saja betg cuntentaivel.

Da las vischnancas

La regenza approva la midada da zona dal Welschdörfli al vest da la citad da Cuira cun resalvas e pretaisas, la revisiun parziala da la planisaziun locala da Samedan cun resalvas sco er la revisiun parziala da la planisaziun locala da Scuol.

Approvadas vegnan las revisiuns parzialas da las leschas da taglia da Clugin, Rueun, Surcuolm e la revisun da la lescha davart las taxas da cura da Valragn.

Envers l'uffizi federal da traffic propona la regenza da dar a las pendicularas Rothorn e Scalottas SA la concessiun per construir ina sutgera da sis Scharmoin-Stivetta Weisshorn ed a las pendicularas da sport Danis SA la concessiun per ina sutgera da quatter Val Schameala-Cumascheals, e quai mintgamai cun resalvas e pretaisas.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 03.06.1999